b'\n_START_ARTICLE_\nNorsun muisti\n_START_SECTION_\nJuoni\n_START_PARAGRAPH_\nKenraali Alistair Ravenscroft vaimoineen on kaiken todenn\xc3\xa4k\xc3\xb6isyyden mukaan tehnyt kaksoisitsemurhan kenraalin revolverilla 3. lokakuuta 1960. Vaimo oli Margaret ("Molly"), o.s. Preston-Grey. Pariskunnalla oli kaksi lasta, Celia ja Edward, jotka olivat murhen\xc3\xa4ytelm\xc3\xa4n sattuessa muualla koulussa. Ravenscroftit olivat asuneet Malaijassa ja kenraalin j\xc3\xa4\xc3\xa4ty\xc3\xa4 el\xc3\xa4kkeelle he olivat hankkineet Overcliffe-nimisen talon meren rannalta Cornwallin Chipping Bertramista. Pariskunta ehti asua talossa viitisen vuotta._NEWLINE_Muut taloon liittyv\xc3\xa4t henkil\xc3\xb6t olivat i\xc3\xa4k\xc3\xa4s ja jo huonokuuloinen ja -n\xc3\xa4k\xc3\xb6inen keitt\xc3\xa4j\xc3\xa4-taloudenhoitaja Janet Whittaker, lasten entinen hoitaja ja nyt Mollyn seurana ollut sveitsil\xc3\xa4inen Z\xc3\xa9lie Meauhourat, rikollisen menneisyyden omaava puutarhuri (nimeksi muistellaan Fred Wizell), sek\xc3\xa4 Mollyn identtinen kaksoissisar Dorothea ("Dolly") Jarrow. Kenraali oli aikoinaan ollut ensin h\xc3\xa4neen rakastunut, mutta mennyt naimisiin Mollyn kanssa. Dollyn mielenterveys oli j\xc3\xa4rkkynyt miehens\xc3\xa4 kuoleman j\xc3\xa4lkeen, ja h\xc3\xa4n oli ollut useaan otteeseen ja pitki\xc3\xa4 aikoja psykiatrisessa hoidossa, koska h\xc3\xa4n oli syyllistynyt lapsiin kohdistuvaan v\xc3\xa4kivaltaan ja jopa kuolemaan. Pit\xc3\xa4vi\xc3\xa4 todisteita n\xc3\xa4ist\xc3\xa4 tapahtumista ei ollut kuitenkaan saatu._NEWLINE_Dorothea Jarrow oli kuollut Overcliffessa vain paria viikkoa sisartaan aiemmin 15. syyskuuta k\xc3\xa4velty\xc3\xa4\xc3\xa4n unissaan ja pudottuaan kallionkielekkeelt\xc3\xa4. Ravenscrofteilla oli my\xc3\xb6s koira ja tutkimustensa edetess\xc3\xa4 Poirot kiinnitt\xc3\xa4\xc3\xa4 huomiota siihen, ett\xc3\xa4 sen k\xc3\xa4yt\xc3\xb6s em\xc3\xa4nt\xc3\xa4\xc3\xa4ns\xc3\xa4 kohtaan oli muuttunut. Toinen Poirotia kiinnostava seikka on se, ett\xc3\xa4 Mollylla on ollut nelj\xc3\xa4 peruukkia, joista kaksi on hankittu vasta v\xc3\xa4h\xc3\xa4n ennen kuolemantapauksia._NEWLINE_Ravenscroftien ja Dollyn yhteisess\xc3\xa4 hautakivess\xc3\xa4 lukee "He olivat el\xc3\xa4m\xc3\xa4ss\xc3\xa4 ja kuolemassa erottamattomat", mik\xc3\xa4 antaa viitteen loppuratkaisusta._NEWLINE_Tutkimukset tapauksen tiimoilta alkavat uudelleen, kun salapoliisi- ja rikoskirjailija Ariadne Oliver menee tapojensa vastaisesti naiskirjailijoiden lounaskutsuille ja tapaa siell\xc3\xa4 entuudestaan tuntemattoman rouva Burton-Coxin. T\xc3\xa4m\xc3\xa4 tiet\xc3\xa4\xc3\xa4, ett\xc3\xa4 Ariadne on h\xc3\xa4nen poikansa Desmondin tytt\xc3\xb6yst\xc3\xa4v\xc3\xa4n ja luultavasti tulevan vaimon Celia Ravenscroftin kummit\xc3\xa4ti. Desmond oli tavannut Celian jo lapsuudessaan ja uudistanut tuttavuuden my\xc3\xb6hemmin yliopisto-opintojen yhteydess\xc3\xa4. Rouva Burton-Cox haluaisi nyt tiet\xc3\xa4\xc3\xa4 ampuiko Celian \xc3\xa4iti ensin miehens\xc3\xa4 ja sitten itsens\xc3\xa4 vai p\xc3\xa4invastoin._NEWLINE_Oliver pit\xc3\xa4\xc3\xa4 Burton-Coxin l\xc3\xa4hestymist\xc3\xa4 julkeana, mutta on nyt itse utelias tiet\xc3\xa4m\xc3\xa4\xc3\xa4n, miksi t\xc3\xa4m\xc3\xa4 oli esitt\xc3\xa4nyt kysymyksens\xc3\xa4. Oliver ottaa yhteytt\xc3\xa4 Poirotiin. Sovitaan, ett\xc3\xa4 Oliver tapaa etenkin sellaisia ihmisi\xc3\xa4, jotka ovat olleet sek\xc3\xa4 h\xc3\xa4nen ett\xc3\xa4 Ravenscroftien yhteisi\xc3\xa4 tuttavia._NEWLINE_Oliver ottaa selville kummitytt\xc3\xa4rens\xc3\xa4 Celian olinpaikan, koska ei ole tavannut t\xc3\xa4t\xc3\xa4 vuosiin. Sitten seuraa noin 70-vuotias Julia Carstairs, joka on tuntenut Ravenscroftit Overcliffen ajoilta. H\xc3\xa4n muistaa my\xc3\xb6s, ett\xc3\xa4 h\xc3\xa4nen serkkunsa Roddy Foster on tuntenut kenraalin perheen hyvin Malaijassa. Julia on muistanut serkkunsa nimen v\xc3\xa4\xc3\xa4rin, sill\xc3\xa4 se on Hugo Fothergill. Oliver tapasi h\xc3\xa4net, mutta "vanha sotaratsu" oli ollut tietol\xc3\xa4hteen\xc3\xa4 hy\xc3\xb6dyt\xc3\xb6n. Seuraava haastateltava on i\xc3\xa4k\xc3\xa4s rouva Matcham, joka on toiminut aikanaan jo Ariadnenkin lastenhoitajana ja ollut Malaijassa Barnabyill\xc3\xa4 Ravenscroftien naapurissa. Ariadne on itse ollut rouva Barnabyn yst\xc3\xa4v\xc3\xa4 ja asunut heid\xc3\xa4n luonaan vieraillessaan maassa. Oliverin seuraava "norsu" on noin 50-vuotias rouva Buckle, joka oli k\xc3\xa4ynyt Overcliffessa palveluksessa muutamana aamuna viikossa. Viimeisen\xc3\xa4 haastateltavana Ariadnella on ik\xc3\xa4toverinsa, Cheltenhamissa nykyisin asuva rouva Rosentelle. H\xc3\xa4n oli Mollyn kampaaja ja muistaa, ett\xc3\xa4 Mollyn ulkomaalainen seuraneiti oli k\xc3\xa4ynyt tilaamassa kaksi ylim\xc3\xa4\xc3\xa4r\xc3\xa4ist\xc3\xa4 peruukkia._NEWLINE_Edellisten lis\xc3\xa4ksi Oliver ja Poirot tapaavat yhdess\xc3\xa4 Celian ja t\xc3\xa4m\xc3\xa4n j\xc3\xa4lkeen rouva Burton-Coxin. J\xc3\xa4lkimm\xc3\xa4inen ei selv\xc3\xa4stik\xc3\xa4\xc3\xa4n ole ilahtunut siit\xc3\xa4, ett\xc3\xa4 jutun taustoja on alettu tutkia syvemmin._NEWLINE_Omalla tahollaan Poirot saa poliisip\xc3\xa4\xc3\xa4llikk\xc3\xb6 Spencen kautta yhteyden tapausta aikoinaan tutkineeseen, sittemmin ylitarkastajana el\xc3\xa4k\xc3\xb6ityneeseen Garrowayhin. T\xc3\xa4m\xc3\xa4n mielest\xc3\xa4 tapauksessa oli jotain vialla, koska mit\xc3\xa4\xc3\xa4n syyt\xc3\xa4 kaksoisitsemurhaan ei havaittu. Desmond Burton-Cox tulee sitten omasta aloitteestaan Poirotin luo, koska he Celian kanssa haluavat nyt my\xc3\xb6s tiet\xc3\xa4\xc3\xa4 totuuden. Seuraavaksi Poirot k\xc3\xa4y tohtori Willoughbyn luona. T\xc3\xa4m\xc3\xa4n is\xc3\xa4 oli tunnettu mielisairauksien asiantuntija ja kaksostutkija, ja h\xc3\xa4n oli hoitanut aikoinaan my\xc3\xb6s Dorothea Jarrowia. Willoughby Sr. oli ollut varma, ett\xc3\xa4 Dolly oli aiheuttanut oman poikansa hukkumisen. Seuraavaksi Poirot k\xc3\xa4ytt\xc3\xa4\xc3\xa4 hyv\xc3\xa4ksi kuuluisan yksityisetsiv\xc3\xa4 Gobyn palveluksia, ja t\xc3\xa4m\xc3\xa4 toimittaa tietoja rouva Burton-Coxista. Poirotin on my\xc3\xb6s matkustettava ulkomaille Sveitsiin tapaamaan viisiss\xc3\xa4kymmeniss\xc3\xa4 olevaa mademoiselle "Maddy" Rousellea, joka oli ollut Ravenscrofteilla kotiopettajana muutaman vuoden silloin, kun Celia oli 6\xe2\x80\x937-vuotias. Lis\xc3\xa4ksi Lausannessa Poirot tapaa Z\xc3\xa9lie Meauhouratin, joka oli seurannut Maddya kotiopettajan toimessa. Kotimaassaan Z\xc3\xa9lie oli perustanut sis\xc3\xa4oppilaitoksen ja Celia oli tullut kouluun viikkoja ennen vanhempiensa murhen\xc3\xa4ytelm\xc3\xa4\xc3\xa4. Z\xc3\xa9lie itse oli samalla palannut Mollyn seuraksi. T\xc3\xa4ss\xc3\xa4 vaiheessa Poirot on jo selvill\xc3\xa4 tapahtumien kulusta ja pyyt\xc3\xa4\xc3\xa4 Z\xc3\xa9liet\xc3\xa4 palaamaan Overcliffeen tapauksen "tutkintaoikeuteen". Paikalla ovat silloin my\xc3\xb6s Ariadne Oliver, Celia Ravenscroft ja Desmond Burton-Cox.'